钦定古今图书集成/明伦汇编/氏族典/第564卷 > 《凌迪知万姓统谱》 > 诸葛长民
## 钦定古今图书集成/明伦汇编/氏族典/第564卷 > 《凌迪知万姓统谱》 > 诸葛长民

按《晋书诸葛长民传》，“长民，琅琊阳郡人也。有文武干
用，然不持行检，无乡曲之誉。桓元引为参军平西军
事，寻以贪刻免。及刘裕建义，与之定谋，为扬武将军，
从裕讨桓元，以功拜辅国将军宣城内史，封新淦县
公，以本官督淮北诸军事，镇山阳。义熙初，慕容超寇
下邳，长民遣部将徐琰击走之。进位督青扬二州诸”
军事，领晋陵太守，镇丹徒。及何无忌为徐道覆所害，
贼乘胜逼京师，长民率众入卫京都。刘裕令长民与
刘毅备石头。事平，转督豫州、扬州。及裕讨毅，以长民
监太尉留府事。长民骄纵贪侈，不恤政事，营建第宅，
为百姓所苦。及刘毅被诛，长民弟黎民曰：“刘毅之诛，
亦诸葛氏之惧，可因裕未还以图之。”长民叹曰：“贫贱
常思富贵，富贵必履危机。今日欲为丹徒布衣，岂可
得也！”裕深疑之，轻舟径进，潜入东府，伏壮士丁旿于
幕中，引长民进语，自后拉杀之，使收黎民。黎民骁勇
绝人，与捕者战而死，小弟幼民逃于山中，追戮之。